
Ranchere og rivaler

Ranchere og rivaler er en fengslende miniserie om kjærlighet, makt og svik i Royal, Texas. Her kolliderer intens rivalisering med lidenskapelige romantikk i en verden fylt med familiehemmeligheter og intriger. Dette er femte bok i serien.

La dem aldri se deg svak. Det var det Natalie Hastings sa til seg selv da hun gikk inn på Royal Diner, og kjente alles blikk på seg. Hun holdt hodet høyt og lot de kullsvarte mikroflettene svinge mens hun satte seg i en bås i hjørnet av restauranten. Natalie hadde holdt lav profil siden sommerfesten til Texas Cattleman’s Club forrige måned, der hun hadde dummet seg fullstendig ut foran alle. Hun hadde snakket om sin hemmelige forelskelse i Jonathan Lattimore, med sin beste venninne Chelsea Grandin, uten å vite at samtalen deres ble sendt på storskjerm på festen, via Facebook Live.

Jonathan var der, og hørte hvert ord. Da hun kom ut fra filmteltet, ble hun forbløffet over at alle pekte på henne og fniste. Bestemoren Claudette Hastings, hadde fortalt henne hva som skjedde, og Natalie var helt fortvilet. Hun ville snakke med Jonathan og forklare, men fant ham ikke noe sted. Og etter det hadde han aktivt unngått henne. Selv om de ikke var nære venner, så var de i samme sosiale krets, så det var sårende at Jonathan ikke engang ville snakke med henne.

Når kommer dette til å blåse over? tenkte Natalie. Var det ikke noe annet sladder innbyggerne i Royal kunne snakke om? Som at Chelsea hadde forlovet seg med Nolan Thurston, den kjekke tvillingen til Heath Thurston, som gjorde krav på oljerettighetene til familien Grandin? Men nei, de sladret om hvorfor Natalie var forelsket i en mann som aldri ga henne et gram oppmerksomhet.

«Natalie, så godt å se deg», sa Gloria Brown, servitrisen på kaféen som hadde kommet bort til bordet hennes. «Hvor har du gjemt deg, kjære?»

«Gjemt meg?» Natalie lot som hun ikke forstod.

Den eldre kvinnen smilte og klappet henne på skulderen. «Ikke vær flau bare fordi noen sladrer. Du har ingenting og skamme deg over. Den Lattimore-gutten ville være et godt parti for enhver kvinne, særlig en kvinne som er så smart som deg.»

«Mrs. Brown», hvisket Natalie. «Kan du være så snill å endre tema?»

«Klart det. Hva vil du ha?»

«Jeg tar en kyllingsalat og en Coke Zero», svarte Natalie.

«Kommer straks», sa Mrs. Brown, og gikk heldigvis uten å si et ord til om Jonathan.

I dagene etter avsløringen orket ikke Natalie å vise seg i byen. Så hun hadde holdt seg hjemme og trøstespist is, kinamat og pizza de siste to ukene, og derfor hadde hun lagt på seg fem kilo.

Da hun så at vekten tikket i feil retning, visste hun at hun måtte riste av seg flauheten, og komme seg videre i livet. Hva så om hun hadde avslørt sine dypeste følelser for alle?

Det var imidlertid ikke lett å glemme forelskelsen i Jonathan Lattimore. Han hadde gjort så mye fint for henne. En gang, da hun var tretten, reddet han henne fra en gjeng mobbere som ertet henne for at hun var overvektig. Selv om han var noen år eldre, var han snill mot henne, og det hadde betydd mye for en ung jente med dårlig selvtillit. Natalie hadde i det stille fulgt ham i årenes løp, noe som var enkelt siden familien til bestevenninnen hennes Chelsea Grandin, og familien Lattimore, var naboer og nære venner.

Etter hvert som årene gikk, førte beundringen hennes til en god dose begjær, særlig da hun som sekstenåring begynte å jobbe på kafeen. Jonathan kom ofte inn sammen med rancharbeiderne, og var så sexy i jeans og rutete skjorte at Natalies hjerte slo raskere. Hvis hun jobbet, sørget hun alltid for at han fikk et ekstra stort stykke pai. Fersken var også favoritten hans. Og hun visste at han likte saus over pommes fritesen og elsket sylteagurk på cheeseburgeren.

Hun var flau over det hun hadde sagt på livestreamen, selv om hun mente det. Hun hadde sagt at «Jonathan er den mest fantastiske mannen jeg noensinne har møtt. Jeg kan se meg selv sammen med ham, han ville bli en fantastisk ektemann og far.»

Natalie så ofte Jonathan på sosiale tilstelninger, men han hadde aldri vist noen interesse for henne. Da hun kom hjem etter sitt første år på college, fem kilo lettere, hadde hun vært klar til å prøve seg på ham. Dessverre hadde Jonathan allerede giftet seg. Det var et hardt slag, men overraskende nok varte ikke ekteskapet hans lenge. Etter det drømte Natalie om at hun var kvinnen som kunne reparere det knuste hjertet hans. Men i årene etter skilsmissen ble Jonathan helt arbeidsnarkoman og gikk sjelden ut. Hun følte det ble for vanskelig å kontakte ham og dele sine følelser, så hun holdt dem for seg selv. Bare Chelsea visste om det, helt til forrige måned.

Med ett kom Jonathan inn kafédøren alene. Hun fikk frysninger da hun så på ham. Han så utrolig kjekk ut i jeans, hvit skjorte, cowboyhatt og slitte cowboystøvler.

Hva var det med denne mannen som vekket alle hennes kvinnelige instinkter? Var det den stramme, sexy rumpa hans? Jonathan hadde jobbet hardt på familiens ranch hele livet, og det var lett å se på den muskuløse kroppen. Eller var det de sexy leppene og det nydelige smilet hans? Uansett hva det var, var hun tiltrukket av ham som en katt mot kattemynte.

Raskt tok hun frem telefonen og forsøkte å se ut som om hun var opptatt. Ville han endelig komme bort og snakke med henne, slik at de kunne bli ferdige med dette som to voksne mennesker? Eller ville han stikke av? Hun kikket opp, og fikk sjokk da hun merket at han så rett på henne. De mørkebrune øynene hans var skarpe og undersøkende, og panikken slo ned i Natalie.

Skulle han lage en scene? Nei, det lå ikke til Jonathans karakter. Så hvorfor stirret han så intenst på henne?

Hun måtte gjøre noe, ta kontroll over sin egen skjebne. Da hun var i ferd med å reise seg for å gå, kom akkurat Mrs. Brown gående med kyllingsalaten.

«Vær så god, kjære.» Hun satte den nydelige salaten foran Natalie. «Håper du liker den.»

«Takk skal du ha.» Da Natalie kikket mot døren igjen, var Jonathan borte. Hun kikket rundt i kafeen, men han var ikke der. Så hørte hun en lastebil som startet utenfor. Hun skyndte seg ut døren, og så Jonathan kjøre bort.

Så han valgte å stikke av. Helt topp! Natalie surmulte og gikk tilbake til plassen sin. Det her var for dumt. Skulle de aldri snakke ut som voksne mennesker? Vel, hun kunne ikke tvinge ham, så hun fikk heller konsentrere seg om jobben, og klargjøre ting før ferien hun snart skulle på. Hun kikket på kalenderen på telefonen. Det var bare én uke til hun skulle reise til Galveston. Hun håpet den ville gå fort.

*

Pokker. Hvorfor gjorde han det? Jonathan Lattimore bannet irritert for seg selv da han kjørte ut fra Royal Diners parkeringsplass. Han hadde ikke orket å se det håpefulle blikket i Natalie Hastings’ øyne, men likevel klarte han bare ikke å la være å se på henne.

Natalie var enhver manns våte drøm. Hun hadde en frodig figur med fyldige bryster og en yppig bakdel. Ansiktet hennes var engleaktig med store, brune øyne, en vakker nese og fyldige lepper. Han hadde alltid syntes at hun var tiltrekkende, men å date henne, det gikk bare ikke. Etter skilsmissen fra Anne holdt han seg til uformelle forhold. Og Natalie, hun var den typen kvinne man tok på alvor. Men han var ferdig med å binde seg. Ekteskapet med Anne hadde vært en av hans livs største tabber, og bruddet mellom dem hadde vært bittert. Hele fiaskoen hadde fått ham til å tvile på seg selv, og på kvinner. Han ville aldri gifte seg igjen.

Han hadde visst lenge at Natalie likte ham. Hun var bestevenninne med Chelsea Grandin, som han hadde kjent siden barndommen, og de tilhørte samme vennekrets. Men i forrige måned hørte han, og alle på Texas Cattleman’s grillfest, plutselig stemmen hennes gjennom høyttalerne. Hennes søte erklæring om at hun syntes han var fantastisk og kunne se seg selv sammen med ham, hadde satt ham helt ut. Natalie tok så feil, hun ante tydeligvis ikke hvordan han egentlig var. Han fortjente ikke hennes beundring.

Hvis Natalie virkelig hadde kjent ham, ville hun løpt i motsatt retning, akkurat som hans tidligere kone hadde gjort. Anne sa at han var arbeidsnarkoman, og at han elsket ranchen mer enn henne. Han jobbet jo så hardt for å sikre familiens fremtid, men det forstod hun aldri. Hun sa at han var kald, og ute av stand til å elske og bry seg om et annet menneske. Og hun hadde kanskje rett. De hadde begge vært ulykkelige i ekteskapet og han var lettet da det tok slutt.

Likevel var Jonathan fortsatt tynget av skilsmissen, og klarte ikke å gi slipp på smerten og skyldfølelsen. Han følte seg ansvarlig for at han ikke fikk det til å fungere, og for at ekskona hadde følt seg tvunget til å gjøre det hun gjorde.

Så da han så Natalie på kafeen i dag, var det enklest å gå. Han ville ikke gi henne falske forhåpninger om at det noen gang kunne bli mer mellom dem.

I bakspeilet så han henne komme ut av kafeen. Han visste at han var feig som stakk av, han visste bare ikke hvordan han skulle oppføre seg i nærheten av henne. Nå når han visste at hun likte ham, var han redd for at han skulle gi etter for lysten til å kaste all tilbakeholdenhet over bord, og fortape seg mellom lårene hennes. Hun var så flott, og fristende.

Herregud, han måtte skjerpe seg. Han skulle møte foreldrene sine straks. Grunnen til at han var innom kaféen, var for å ta med dessert. Men nå ville han komme tomhendt bare fordi han var redd for å møte en vakker, sexy kvinne. Han håpet bare at middagen ikke skulle handle om Heath Thurstons krav på oljerettighetene til Lattimore- og Grandin-ranchene. Begge familiene hadde brukt mye tid og energi på å finne ut av saken allerede. Jonathan kunne ikke tro at kravet var legitimt. Det var umulig å tro at bestefaren hans skulle ha gitt fra seg rettighetene til jorden deres til en utenforstående. Jonathan ville i alle fall ikke la Heath ødelegge ranchen deres. Han skulle kjempe for arven sin.

Da han en halvtime senere kjørte inn på familiens ranch, var det nesten solnedgang, et av hans favoritt-tidspunkter på dagen. Han elsket å sitte på foreldrenes veranda og se solnedgangen over den enorme horisonten. Ranchen besto av hundrevis av hektar som hadde vært i familiens eie i generasjoner.

Han gikk inn, og fant foreldrene i stuen. Faren, Ben Lattimore, var kledd i skjorte og mørke jeans. Håret var kortklippet. Moren Barbara Lattimores kullsvarte hår var stylet i en elegant bob, og hun hadde på seg en tunika og palazzobukser. Jonathan lignet henne med sin honningbrune hudfarge.

«Hei, mamma.» Jonathan gikk bort og kysset henne på kinnet. «Pappa.» Han ga ham en rask klem.

«Jonathan, så fint at du kunne komme», svarte moren og la fra seg boken. «Sett deg, er du snill.»

Jonathan ble bekymret da han så de alvorlige ansiktene deres. «Har jeg gjort noe galt? Det føles som jeg har blitt kalt inn på rektors kontor.»

Faren lo. «Slapp av gutten min, vi er bare litt bekymret for hvor mye du jobber på ranchen.»

«Ja, det er mye som må gjøres.» Det var en endeløs mengde oppgaver som måtte utføres hver dag for å holde heste- og kvegranchen i drift. Faren var daglig leder. Jonathan tok seg av kontoradministrasjonen og delte driftsoppgavene med sin yngre bror, Jayden. Søsteren Alexa var advokat og tok seg av oljerettighetssaken.

«Det er sant at det er mye å gjøre», sa moren, «men du forstår ikke når du bør ta deg en pause. Det er derfor vi må hjelpe deg litt …»

Jonathan så på dem. «Jeg har på følelsen at jeg ikke kommer til å like det du skal si.»

«Vi har bestilt og betalt for en ukes ferie for deg i Galveston», svarte moren og rakte ham en konvolutt.

«Ferie?» Jonathan sa ordet som om det var et skjellsord.

«Ja, ferie», gjentok faren med et smil. «Du trenger det Jonathan. Du har jobbet altfor mye, og det er på tide at du tar det med ro og lar noen andre ta de tunge løftene.»

«Men jeg har alt under kontroll», sa Jonathan.

«Det vet vi», sa moren. «Og dette er ikke en straff, Jonathan, men siden skilsmissen har du jobbet hele tiden.»

«Jeg hviler når jeg trenger det.»

Faren la armene over brystet og spurte: «Når tok du sist en fridag? Og ikke fordi du var syk, for det er du sjelden.»

Jonathan måtte tenke over spørsmålet. Han husket faktisk ikke sist han hadde hatt fri. «Greit, greit. Jeg innrømmer at jeg har hatt det litt travelt.»

«Da må du innrømme at du trenger litt fri for å lade batteriene», svarte moren.

«Og før du sier noe, dette ikke er en forespørsel», sa faren og så ham rett inn i øynene. «Vi beordrer deg faktisk til å dra på ferie.»

«Men pappa …»

«Sånn blir det Jonathan», sa faren. «Det blir bra for deg. Og nå skal vi spise et deilig måltid sammen.»

«Ok. Hvor er egentlig alle de andre?» spurte Jonathan.

«Caitlyn og Alexa har en dobbeldate med Dev og Jackson. Og Jayden hadde en avtale i kveld», svarte faren.

Jonathan sukket. Han skulle gjerne hatt forsterkninger for å overtale foreldrene til å ombestemme seg, men han var alene.

Et par timer senere forlot han foreldrenes hjem. Han var ikke glad for den påtvungne ferien. Han hadde mye å gjøre, men kunne ikke nekte for at foreldrene hadde et poeng.

Kanskje han kunne finne en vakker kvinne å tilbringe tiden med der? Litt avkobling kunne kanskje gjøre ham godt.

Den natten drømte Jonathan om en sensuell og frodig kvinne som snodde beina rundt ham mens han var dypt inni henne. Den lidenskapelige omfavnelsen sendte fyrverkeri gjennom Jonathan, og han ville ha mer. Da ansiktet hennes ble synlig, gikk det opp for ham hvem han lengtet etter.

Pokker heller.

Natalie Hastings.

Herregud, det kan ikke være ham, tenkte Natalie mens hun smatt inn bak en søyle i lobbyen på hotellet som lå ved stranden i Galveston. Hun kikket forsiktig frem.

Pokker! Det er ham!

Av alle steder i Texas, måtte Jonathan Lattimore dukke opp på feriestedet hennes?

Der sto han, i jeans og en tettsittende T-skjorte som fremhevet den høye, atletiske kroppen hans perfekt. Han var så utrolig kjekk. Det var ufattelig at hjertet hennes banket vilt bare fordi han var i nærheten.

Natalie ville ha ham – hun hadde alltid villet ha ham. Men hvordan kunne hun fortsette å føle slik for en mann som ikke engang ville snakke med henne? Hun kunne tenke seg hva folk sa: hvorfor skulle en så kjekk og mektig mann som Jonathan Lattimore noensinne ville ha henne? Hun hadde tatt denne ferien til Galveston for å få slappe av i fred, og for å slutte å tenke på Jonathan Lattimore. Nå ville jo det bli umulig!

Hun kunne ikke rømme uten at Jonathan så henne. Hun kikket seg nervøst rundt og så conciergen komme gående i hennes retning, så hun vinket ham til seg.

«Miss? Kan jeg hjelpe deg med noe? Trenger du en pikkolo til bagasjen din?» spurte den eldre mannen og nikket mot Louis Vuitton-koffertene hennes.

«Nei. Jeg trenger å bytte hotell. Har dere kanskje et søsterhotell hvor jeg kan booke om oppholdet mitt?»

«Jeg vet ikke, miss, men jeg kan forhøre meg», svarte han. «Vil du ta deg en drink i bassengbaren imens?»

En drink var akkurat det hun trengte akkurat nå. «Det høres deilig ut, takk.»

Conciergen tok tak i bagasjen hennes. «Jeg setter veskene dine bak disken så lenge.»

Natalie nikket. Hun kikket frem fra søylen og så Jonathan gå mot heisen. Hvis han var på vei til rommet sitt, ville det gi henne tid til å finne ut hva hun kunne gjøre, for det var ikke en sjanse i helvete for at hun skulle bo på samme hotell som Jonathan Lattimore.

Natalie fulgte skiltene som viste vei til bassengbaren. Hun ville drukne sorgene sine i en sterk margarita og be til hotellgudene om at de ville hjelpe henne.

*

Hotellet var flott, men Jonathan ville mye heller vært hjemme på ranchen. Han ante ikke hva han skulle gjøre i en søvnig strandby i en uke, men foreldrene hadde ikke gitt ham noe valg.

Ettersom de allerede hadde betalt ferien, kom han frem til at han fikk prøve å nyte den. Han trengte dessuten å samle krefter til å kjempe mot Heath Thurstons krav.

Han satte fra seg bagasjen i den overdådige suiten som hadde king-size-seng, stor stue, velfylt bar og et luksuriøst bad. Så gikk han ut på balkongen som hadde utsikt over Mexicogolfen. Det var virkelig flott her. Men nå ville han utforske området, og få seg en øl.

Han måtte innrømme at det var godt å komme seg litt bort fra Royal også. Han likte ikke oppmerksomhet, men siden TCC-festen hadde han merket at folk sladret om ham.

Til og med Alexa hadde blandet seg inn, og mast på ham om når han skulle snakke med Natalie. For å si hva? En samtale ville være pinlig for dem begge. Det var bedre å bare la det blåse over. Til slutt ville alle finne noe eller noen andre å snakke om. Han klarte imidlertid ikke å slutte å tenke på Natalie og hvor oppriktig hun hadde vært når det gjaldt følelsene sine.

*

Natalie tenkte tilfreds at hun hadde gjort et godt valg angående hotellet. Hun jobbet tross alt med markedsføring, og research var hennes ekspertområde. Bassenget levde virkelig opp til anmeldelsene. Det var vakkert utsmykket i nyanser av hvitt og korall. Her kunne hun fint slappe av på en solseng i en av bikiniene hun hadde kjøpt seg. Hun hadde faktisk blitt overtalt av Chelsea til å kjøpe ikke bare én, men to. Kunne det være Chelsea som ordnet det slik at Jonathan også var i Galveston nå? Nei, hun ville ikke arrangert noe sånt uten å nevne det for Natalie først.

Natalie var formfull med store bryster og brede hofter, så hun følte seg ofte selvbevisst i bikini. Men Chelsea hadde sagt: «Hvorfor ikke vise det du har, Natalie? Du ser flott ut!» Så hun hadde latt seg overtale. Men hun ville ikke klare å ligge ved bassenget å slappe av når hun visste at Jonathan Lattimore var her.

Hvorfor skjedde dette med henne? Hun var et godt menneske. Hun hjalp de eldre, jobbet frivillig på et barnehjem, var snill mot dyrene …

Hun var så nervøs for hans tilstedeværelse på hotellet at hun drakk sin andre margarita allerede. Det tok brodden av nervøsiteten. Etter å ha ringt conciergen, fikk hun beskjed om at de ikke hadde ledige rom på søsterhotellet deres. Like etter kom han til bassengbaren, ga Natalie et nøkkelkort, og fortalte at bagasjen hennes ville bli båret opp på rommet. Hun hadde ikke noe annet valg enn å akseptere det. Hun ville ikke gi avkall på ferien sin, hun hadde fortjent denne uken med fri. Pokker heller! Hun fikk bare klare seg gjennom flauheten hvis hun traff på Jonathan.

«Kan jeg få en øl?» Natalie hørte Jonathans stemme, og stirret panisk ned i glasset. Hva skulle hun gjøre? Baren var nesten tom, med unntak av bartenderen, var det bare de to. Alene.

Å nei … Hun hadde ikke drukket nok til å håndtere dette enda.

Men hun presset frem et anstrengt smil og snudde seg rundt på krakken for å se Jonathan i øynene. Som alltid stoppet nesten hjertet hennes da hun så på ham. Hun kunne ikke slippe unna. Hun bestemte seg for en direkte tilnærming. «Jonathan? Hva gjør du her?»

«Natalie?» Overraskelsen i Jonathans stemme var tydelig.

Natalie kunne ikke la være å humre. «Går det bra med deg?»

«Ja, jeg ble bare overrasket», sa Jonathan og smilte.

Hun lo nervøst. «Jeg kom akkurat hit for en ukes ferie. Hva med deg?» Hun prøvde å ikke stirre på på de sensuelle leppene hans.

«Samme her.»

Et kort svar. Han følte seg visst like ubekvem som henne.

«Jeg får komme meg av gårde», sa hun og reiste seg med drinken i hånden. Hun ble sjokkert da Jonathan la en av de store hendene sine på armen hennes. «Nei. Bli her. Ta en drink med meg.»

Hun rynket pannen. «Er du sikker?» Var ikke hun den siste personen han ville være sammen med? Han hadde i alle fall gjort mye for å unngå henne den siste måneden.

«Selvsagt.» Han la hodet på skrå.

«Ja vel.» Natalie satte seg tilbake på barkrakken, og kikket ned i drinken sin. Hun kom til å trenge en til hvis hun skulle sitte her med ham.

«Så …» Jonathan satte seg på den tomme barkrakken ved siden av henne. «Har vennen din … noe imot at vi tar en drink sammen?»

Var det hans klønete måte å spørre om hun var her alene på? «Jeg er her alene, hvis det er det du spør om», smilte Natalie.

Han nikket, smilte og så flau ut. «Det var vel det jeg lurte på ja. Pleier du å feriere alene?»

«Ikke vanligvis, men jeg trengte å komme meg bort fra Royal.»

Han var stille en stund, som om han tenkte over hvorfor hun trengte å komme seg bort. Men så sa han til hennes forbløffelse: «Om noen uker vil det hele ha lagt seg. Ingen vil huske hva du sa.»

Det var første gang Jonathan kommenterte avsløringen. Natalie ante ikke hvordan hun skulle reagere på at han refererte til det pinligste øyeblikket i hennes liv som om det var en bagatell.

I stedet for å svare på Jonathans utsagn, ignorerte Natalie det. Hun ville legge fortiden bak seg og gå videre, det var derfor hun var her. Men det var selvsagt vanskelig når hennes livs kjærlighet satt rett ved siden av henne. Hun hadde aldri forestilt seg at de to skulle sitte side om side og ta en drink sammen etter den ydmykende hendelsen. De medfølende blikkene fra folk i byen, hadde vært ille nok, men det at Jonathan aktivt unngikk henne, var egentlig det verste.

«Natalie, jeg satte pris på alle de fine tingene du sa om meg, men hvis det er greit for deg, så vil jeg gjerne legge det bak meg. Hva syns du?»

Hun nikket.

«Bra, for jeg vil bare slappe av og nyte denne ferien. Hva med deg?»

«Det samme.»

Jonathan holdt opp ølflasken sin. «Skål for å ta det rolig.»

Natalie klinket glasset sitt mot flasken hans og smilte.

*

Jonathan kunne ikke tro at Natalie Hastings var i Galveston. Da han hadde tenkt på hvordan denne uken skulle bli, hadde han aldri forestilt seg at denne vakre kvinnen skulle sitte ved siden av ham. Natalie var så sexy i en blomstrete jumpsuit med dyp V-utringning som fremhevet de nydelige brystene hennes. Bare å se på henne fikk varmen til å bre seg i underlivet hans.

Han hadde alltid visst at Natalie likte ham, men han hadde trodd det var en tåpelig ungpikeforelskelse. Hun var så vakker, han kunne druknet i de mørkebrune øynene hennes. Håret hennes var satt opp i en intrikat flette og fremhevet ansiktet hennes. Etter den erotiske drømmen han hadde hatt om henne, dunket det i hele ham når de satt så nær. Kanskje han bare måtte brenne ut tiltrekningen for å komme videre? Det kunne jo bli gøy. Og var det ikke det en ferie skulle være?

«Hvor lenge blir du?» spurte Jonathan.

«En uke.»

«Jeg også. Foreldrene mine tvang denne ferien på meg. De sa at jeg er arbeidsnarkoman og trenger å slappe av.»

«Har de rett?»

Jonathan trakk på skuldrene. «Jeg vet ikke.» Han var fornøyd med livet sitt. Han bodde i et flott hus, og arbeidet på ranchen han elsket. «Tror du de har rett?»

«Jeg vet bare det jeg ser», svarte Natalie.

«Som er?»

«Jeg ser deg sjelden i byen. Tar du deg noen gang tid til å gjøre noe for moro skyld?»

Han hadde noen morsomme ideer for denne uken. Alle inkluderte Natalie i sengen hans.

«Føler du deg aldri ensom?»

Jonathan svarte ikke. Han trivdes godt med sin ensomme tilværelse. Hvis han ville ha selskap, tok han lange rideturer på yndlingshesten sin, eller tok seg en tur på byen for å møte noen. Han hadde kun uforpliktende one-night-stands med kvinner. Det fungerte greit syns han. Men han hadde definitivt endret seg etter skilsmissen. Han var mer sosial og glad i å være blant folk før.

«Alle trenger noen, Jonathan», sa Natalie.

Jonathan tenkte på igjen på de tingene ekskona hadde sagt om ham. At han var arbeidsnarkoman, følelsesløs og kald. Han hadde innbilt seg at han var forelsket i henne, og giftet seg. Men han skjønte raskt at hun ikke var kvinnen for ham. Hun var umoden, klengete og sjalu. Anne ville ha statusen som gift med en Lattimore, men da hun innså at det betydde ensomme dager mens han jobbet, ble hun misfornøyd. Jonathan lurte på om hun egentlig noen gang hadde elsket ham.

Han blunket raskt og fokuserte på samtalen med Natalie igjen.

«Unnskyld meg», sa hun plutselig, og reiste seg. Så gikk hun.

«Natalie, vent!» Hadde han fornærmet henne? Hun var allerede flere meter unna. Han la noen sedler på bardisken og løp etter henne. Han ville ikke at kvelden deres skulle ende slik. Han ville ikke gi slipp på følelsen av forventning, og han ville ikke gi slipp på henne.

